Seuns val glo van brug tydens gevegFoto: Crisis Medical Twee skoolseuns het ernstige beserings opgedoen nadat hulle van ŉ brug geval het terwyl hulle glo in ŉ geveg betrokke was. Kyle van Reenen, woordvoerder van Crisis Medical, het gesê paramedici is Vrydag omstreeks 12:15 na die toneel in Kenville, in die noorde van Durban, in KwaZulu-Natal ontbied nadat ooggetuies gesien het hoe twee seuns van ŉ brug val. “Volgens ooggetuies was die seuns glo in ŉ geveg op die brug betrokke toe hulle van die brug af geval het.” Die seuns het ernstige kopbeserings opgedoen en hulle is op die toneel gestabiliseer voordat hulle na die Addington-hospitaal vervoer is vir verdere behandeling. Die seuns is vermoedelik 14 of 15 jaar oud. Die presiese omstandighede rondom die voorval word deur die polisie ondersoek.